El departament de Joventut continua treballant en el futur Pla de Joventut 2021-2025
21 de juny 2021

![Imagen sin texto alternativo.](/media/mtidhurf/87-c1-plan-juventud.jpg)  
​  

Durant les últimes setmanes, el departament de Joventut de l'Ajuntament de Sagunt continua elaborant el futur Pla de Joventut 2021-2025. Per a això, ha desenvolupat una sèrie de trobades entre el grup motor, format per joves d'entre 14 i 30 anys, i les diferents regidories que formen part de l'Ajuntament. Demà, dimarts 22 de juny, tindrà lloc l'última d'estes trobades sota el lema ‘Construint Societat’, amb presència dels responsables de les delegacions de Medi Ambient, Igualtat, Educació i Serveis Socials.

  

De moment, ja han tingut lloc dues reunions amb l'objectiu d'analitzar conjuntament les propostes que han resultat en les diferents accions que s'han dut a terme i que s'inclouran en el pla. Estes reunions, per tant, tenen la finalitat d'analitzar tècnicament totes les propostes que els i les joves han plantejat al llarg de les trobades o en les enquestes que s'han distribuït pels Centres d'Educació Secundària; comprovar si existeixen en l'actualitat o en projecte de desenvolupament accions semblants i valorar la viabilitat o no d'estes, així com si la competència és local, autonòmica o estatal.

  

El regidor de Joventut, Guillermo Sampedro, ha explicat que estan contrastant **«les propostes que han eixit en els diferents fòrums, o en els instituts o en l'enquesta en línia, amb els tècnics i regidors. Cal destacar que els departaments s'han pres seriosament estes propostes i confiem que, este compromís, es reflectisca en el pròxim pressupost municipal per a poder fer el major nombre d'accions i propostes incloses en el Pla Jove»**.

  

Des del departament de Joventut i Infància, a més de comptar amb el grup motor, s'anima a participar a persones joves a les quals els moga la necessitat de participar en la millora del seu municipi, sobretot en aspectes que afecten directament a la qualitat de vida de la joventut, atés que encara queda una trobada i, a més a més, no s'ha tancat la fase de recollida de propostes donat el fet que es pretén que el Pla de Joventut siga un document viu i un full de ruta que marque les polítiques de l'Ajuntament de Sagunt i de les diferents regidories que afecten la gent jove durant els pròxims cinc anys.

  

De moment s'han celebrat dues reunions, una amb els departaments de Joventut, Esports, Cultura i Promoció Econòmica, sota l'epígraf ‘Benestar Integral’, a la qual van acudir joves del grup motor així com els regidors i tècnics d'estes delegacions, com Guillermo Sampedro, Javier Timón, Asun Moll o María José Carrera. La segona trobada va tindre lloc la setmana passada, sota el títol ‘Territori i Medi Ambient’, amb presència dels regidors de Manteniment, Pepe Gil, de Mobilitat, Javier Raro, i d'Arxius i Biblioteques, Roberto Rovira, juntament amb el regidor de Joventut, Guillermo Sampedro, i la regidora Carolina Forts, que va assistir com a jove del municipi.

  

![Imagen sin texto alternativo.](/media/xupjoaaz/87-c2-plan-juventud.jpg)  

  
  

*   [](http://www.facebook.com/sharer.php?u=https://aytosagunto.es/va/actualitat/el-departament-de-joventut-continua-treballant-en-el-futur-pla-de-joventut-2021-2025/ "Facebook")
*   [](http://twitter.com/share?url=https://aytosagunto.es/va/actualitat/el-departament-de-joventut-continua-treballant-en-el-futur-pla-de-joventut-2021-2025/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-departament-de-joventut-continua-treballant-en-el-futur-pla-de-joventut-2021-2025/ "Linked In")
*   [](mailto:?body=https://aytosagunto.es/va/actualitat/el-departament-de-joventut-continua-treballant-en-el-futur-pla-de-joventut-2021-2025/)